32006R0341
L 055/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕС) № 341/2006 НА КОМИСИЯТА
от 24 февруари 2006 година
за приемане на спецификацията на ad hoc модула от 2007 г. относно трудови злополуки и здравословни проблеми, свързани с работата, предвидена с Регламент (ЕС) 577/98 на Съвета и за изменение на Регламент (ЕС) № 384/2005
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕС) 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
като има предвид, че:
(1)
Регламент № 384/2005 на Комисията от 7 март 2005 г. относно приемане програмата на модулите на база ad hoc, който обхваща годините от 2007 до 2009 г., за извадковото изследване на работната сила, предвидено с Регламент (ЕО) № 577/98 на Съвета (2) включва модул на база ad hoc за трудови злополуки и здравни проблеми, свързани с работата.
(2)
Решение № 2002/С 161/01 на Съвета от 3 юни 2002 г. относно новата стратегия на Общността за здравето и безопасността на работното място (2002-2006 г.) (3) призовава Комисията и държавите-членки да засилят извършваната работа относно хармонизирането на статистиката за трудовите злополуки на работното място и професионални заболявания, така че да се осигурят сравними данни, от които да се направи обективна оценка на въздействието и ефективността на мерките, предприети по новата стратегия на Общността.
(3)
Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (4) предвижда, че работодателите трябва да водят списък на трудовите злополуки, водещи до неработоспособност на работника за повече от три работни дни и трябва да изготвят за отговорните органи и в съответствие с националните закони и/или практики, доклади за трудовите злополуки, претърпени от неговите работници. В своята Препоръка 2003/670/ЕО от 19 септември 2003 г. относно Европейския списък на професионални заболявания (5), Комисията препоръча държавите-членки да гарантират, че всички случаи на професионални заболявания следва да се докладват и следва постепенно да направят своите статистики за професионалните заболявания съвместими с европейския списък, в съответствие с работата, извършвана по системата за хармонизиране на Европейската статистика на професионалните заболявания. Комюникето на Комисията от 11 март 2002 г. относно новата стратегия на Общността по отношение на безопасните и здравословни условия на труд 2002-2006 г. (6) подчертава, че статистическата информация следва да обхваща не само признатите трудови злополуки и заболявания, техните причини и последствия, но следва също така да въвежда някои количествено измерими елементи, по отношение на факторите на работното обкръжение, които е вероятно да причиняват проблемите. Трябва също да има на разположение статистически данни за новопоявили се явления, като например оплаквания, свързани със стреса или проблеми на двигателно-опорния апарат.
(4)
Необходимо е също да се актуализира спецификацията на извадката, предвидена в раздел 1 на приложението към Регламент (ЕО) № 384/2005, за да се гарантира, че извадката, която може да се анализира посредством ad hoc модула, е възможно най-показателна.
(5)
Мерките, предвидени в настоящия Регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Детайлният списък с информация, която трябва да бъде събрана през 2007 г. посредством ad hoc модула относно трудови злополуки на работното място и здравни проблеми, свързани с работата, изискван за раздел 1 от приложението към Регламент (ЕО) № 384/2005, е посочен в приложението към настоящия регламент.
Член 2
В раздел 1 от приложението към Регламент (ЕО) № 384/2005, точката „Извадка“ се заменя със следното:
„Извадка: Целевата възрастова група за извадката за този модул се състои от лица на възраст 15 години или повече“.
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 февруари 2006 година.